Χαλίλ Μουτλού

Ο **Χαλίλ Μουτλού** (πραγματικό όνομα **Χαλίλ Αλίεφ** () γεννημένος στις 14 Ιουλίου 1973 στο Πόστνικ της Βουλγαρίας) είναι  Τούρκος πρώην αρσιβαρίστας. Ένας από τους καλύτερους του αθλήματος όλων των εποχών, είναι ένας από τους πέντε αρσιβαρίστες που έχουν κατακτήσει τρία συνεχόμενα χρυσά μετάλλια στους Ολυμπιακούς Αγώνες. Η καριέρα του στην άρση βαρών περιλαμβάνει πέντε παγκόσμια πρωταθλήματα, εννέα ευρωπαϊκά και περισσότερα από 20 παγκόσμια ρεκόρ στις κατηγορίες των 52, 54 και 56 κιλών της άρσης βαρών.

## Καριέρα

Ξεκίνησε την άρση βαρών σε ηλικία 10 ετών. Χρειάστηκε να κάνει ένα διάλειμμα από τον αθλητισμό για δύο χρόνια λόγω των πιέσεων που δέχθηκε στη Βουλγαρία στην προσπάθεια του κράτους για εκβουλγαρισμό της μειονότητας, που οδήγησε σε αλλαγή του ονόματός του σε Χουμπέν Χουμπένοφ (*Huben Hubenov*). Κατέφυγε στην Τουρκία τον Δεκέμβριο του 1989. Άλλαξε το όνομά του σε Μουτλού και έγινε μέλος της διάσημης ομάδας άρσης βαρών στην Άγκυρα μαζί με το Ναΐμ Σουλεϊμάνογλου. Το 1992 σε ηλικία 19 ετών κέρδισε το χρυσό μετάλλιο στο αρασέ, στο ζετέ και στο σύνολο στο Ευρωπαϊκό Πρωτάθλημα Εφήβων που διεξήχθη στην Αγγλία, ενώ την ίδια χρονιά ήταν δεύτερος στο αντίστοιχο Παγκόσμιο Πρωτάθλημα. Έκανε την πρώτη του εμφάνιση στους Ολυμπιακούς το 1992 στην κατηγορία των 52 κιλών και τερμάτισε πέμπτος. 

Το 1994 ο Μουτλού κέρδισε τόσο το ευρωπαϊκό, όσο και το παγκόσμιο πρωτάθλημα. Το 1996 στην Ατλάντα στην κατηγορία των 54 κιλών, ο παγκόσμιος πρωταθλητής και κάτοχος του παγκόσμιου ρεκόρ, Μουτλού κατέρριψε το παγκόσμιο ρεκόρ στο αρασέ και κατέκτησε το χρυσό μετάλλιο με 7,5 κιλά διαφορά. Στο Παγκόσμιο Πρωτάθλημα του 1999 κέρδισε τον νικητή του ασημένιου μεταλλίου Άντριαν Τζιγκάου με περίπου 20 κιλά διαφορά και σημείωσε νέο παγκόσμιο ρεκόρ. Παρέμεινε αήττητος μέχρι τους Ολυμπιακούς Αγώνες του 2000 στο Σίδνεϊ, όπου ήταν ακόμη πιο κυρίαρχος από ό,τι ήταν στην Ατλάντα. Αυτή τη φορά έκανε παγκόσμια ρεκόρ τόσο στο αρασέ, όσο και στο ζετέ και κέρδισε με 17,5 κιλά διαφορά στην κατηγορία των 56 κιλών.

Υπέφερε από τραυματισμό στον ώμο το 2003 και ανέβηκε προσωρινά στην κατηγορία των 62 κιλών. Η καριέρα του εμφανίστηκε αμφίβολη μετά την ρήξη του δεξιού στροφικού πετάλου και τη ρήξη του τένοντα του δικεφάλου που τον άφησε εκτός αθλητισμού για το μεγαλύτερο μέρος του 2002.

Ο Μουτλού κυριάρχησε στην κατηγορία βάρους του από τα μέσα της δεκαετίας του 1990. Μέχρι τους Ολυμπιακούς Αγώνες της Αθήνας το 2004, κέρδισε το παγκόσμιο πρωτάθλημα πέντε φορές, αν και είχε χάσει τη σεζόν του 2002 λόγω τραυματισμού. Στην Αθήνα νίκησε τον κινέζο Χου Μέιτζιν κατά 5 κιλά διαφορά στο αρασέ και στη συνέχεια αύξησε το προβάδισμά του στο ζετέ για να κερδίσει τον αγώνα με 7,5 κιλά διαφορά. Στα 31 του, κατέκτησε το τρίτο συνεχόμενο χρυσό του μετάλλιο στους Αγώνες της Αθήνας, ο τέταρτος αθλητής στην ιστορία που κατάφερε κάτι τέτοιο.

### Αποκλεισμός λόγω στεροειδών
Το 2005, ο Μουτλού αποκλείστηκε από διεθνείς αγώνες από τη Διεθνή Ομοσπονδία Άρσης Βαρών για δύο χρόνια για χρήση αναβολικού στεροειδούς νανδρολόνη, αν και ο ίδιος επιμένει ότι δεν πήρε ποτέ εν γνώσει του στεροειδή. Η ίδια η Τουρκική Ομοσπονδία Άρσης Βαρών είχε τεθεί σε αναστολή από την Παγκόσμια Ομοσπονδία για «επανειλημμένες παραβιάσεις κατά του ντόπινγκ» μέχρι τον Μάιο του 2006. Αποχώρησε από τους Ολυμπιακούς Αγώνες του Πεκίνου το 2008 δηλώνοντας ότι δεν ήταν σε θέση να «αγωνιστεί στην πράξη».

## Τίτλοι και διακρίσεις

* Παγκόσμιος πρωταθλητής νέων (1993),
* Πέντε φορές παγκόσμιος πρωταθλητής (2003, 2001, 1999, 1998, 1994 - 1ος; 1995, 1993 - 2ος.)
* Εννέα φορές πρωταθλητής Ευρώπης (2005, 2003, 2001, 2000, 1999, 1997, 1996, 1995, 1994)
* 25 χρυσά μετάλλια (8 αρασέ, 8 ζετέ, 9 σύνολο) συνολικά σε Ευρωπαϊκά Πρωταθλήματα, δεύτερος στην ιστορία μετά τον Νταβίντ Ρίγκερτ με 27 χρυσά μετάλλια,
* Τέταρτος αρσιβαρίστας που κέρδισε τρία χρυσά Ολυμπιακά μετάλλια (2004, 2000, 1996),
* Ονομάστηκε ως ο «Αθλητής της χρονιάς 1999» στην Τουρκία,
* Ένας από τους πέντε άνδρες στην ιστορία που σήκωσαν τρεις φορές το σωματικό του βάρος,

## Παραπομπές


 
Κατηγορία:Κάτοχοι μεταλλίων του Παγκοσμίου Πρωταθλήματος Άρσης Βαρών
Κατηγορία:Κάτοχοι μεταλλίων του Ευρωπαϊκού Πρωταθλήματος Άρσης Βαρών
Κατηγορία:Ολυμπιονίκες της άρσης βαρών
Κατηγορία:Αθλητές της άρσης βαρών στους Θερινούς Ολυμπιακούς Αγώνες 2004
Κατηγορία:Αθλητές της άρσης βαρών στους Θερινούς Ολυμπιακούς Αγώνες 2000
Κατηγορία:Αθλητές της άρσης βαρών στους Θερινούς Ολυμπιακούς Αγώνες 1996
Κατηγορία:Αθλητές της άρσης βαρών στους Θερινούς Ολυμπιακούς Αγώνες 1992
Κατηγορία:Τούρκοι αθλητές
Κατηγορία:Τούρκοι Ολυμπιονίκες
Κατηγορία:Ντόπινγκ στον αθλητισμό